Broj: 711-I-1827-M-355/22-02-17

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Damira Andreisa, člana Uprave - direktora trgovačkog društva KOMUNALAC d.o.o. za komunalne djelatnosti te člana Uprave - direktora trgovačkog društva KOMUNALNE DJELATNOSTI d.o.o. za komunalne djelatnosti,** za davanjem mišljenja Povjerenstva,na 182. sjednici održanoj dana 11. kolovoza 2022.g. daje sljedeće

**MIŠLJENJE**

1. **Temeljem članka 18. stavka 1. ZSSI/21-a, obveznik Damir Andreis, član Uprave - direktor trgovačkih društava KOMUNALAC d.o.o. za komunalne djelatnosti i KOMUNALNE DJELATNOSTI d.o.o. za komunalne djelatnosti, kojima je osnivač Općina Vela Luka, može obavljati funkciju člana Uprave - direktora samo u jednom od ovih društava.**
2. **Na temelju članka 8. stavka 1. ZSSI/21-a upućuje se obveznika da razriješi situaciju zakonske povrede iz točke I. izreke.**

Obrazloženje

Zahtjev za davanjem mišljenja Povjerenstva podno je obveznik Damir Andreis, član Uprave - direktor trgovačkog društva KOMUNALAC d.o.o. za komunalne djelatnosti, te član Uprave - direktor trgovačkog društva KOMUNALNE DJELATNOSTI d.o.o. za komunalne djelatnosti.U knjigama ulazne pošte Povjerenstva zahtjev je zaprimljen 9. kolovoza 2022. pod poslovnim brojem 711-U-7192-M-355/22-01-3, povodom kojeg se vodi predmet broj M-355/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona.

Uvidom u podatke sudskog registra nadležnog Trgovačkog suda u Dubrovniku, utvrđeno je da je Općina Velika jedini osnivač trgovačkih društava KOMUNALAC d.o.o. za komunalne djelatnosti, te KOMUNALNE DJELATNOSTI d.o.o. za komunalne djelatnosti, kao i da Damir Andreis u istima obavlja funkciju člana Uprave – direktora, stoga je Damir Andreis povodom obnašanja dužnosti obje navedene dužnosti obveznik u smislu odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za mišljenje navodi da trenutno obnaša dužnost direktora dvaju navedenih trgovačkih društava kojima je jedini osnivač Općina Vela, pri čemu u društvu KOMUNALAC d.o.o. za komunalne djelatnosti dužnost obnaša volonterski bez primanja plaće ili naknade, a u društvu KOMUNALNE DJELATNOSTI d.o.o. za komunalne djelatnosti dužnost obnaša profesionalno uz primanje plaće.

Nadalje navodi da je do ovakve situacije došlo 2014. kada je od društva KOMUNALAC d.o.o. za komunalne djelatnosti osnovano novo društvo KOMUNALNE DJELATNOSTI d.o.o. za komunalne djelatnosti, te da je odlukom Skupštine od 12. lipnja 2014. prihvaćen Plan podjele društva KOMUNALAC d.o.o. za komunalne djelatnosti na način da se od tog društva odvaja dio imovine koja se prenosi na društvo KOMUNALNE DJELATNOSTI d.o.o. za komunalne djelatnosti.

Nakon navedenog odvajanja, društvo KOMUNALAC d.o.o. za komunalne djelatnosti uskladilo je obavljanje svoje djelatnosti sa odredbom članka 258. stavka 4. tada važećeg Zakona o vodama („Narodne novine“, broj 53/09., 63/11., 130/11. i 56/13.), kojom je bilo propisano da je isporučitelj komunalnih usluga u djelatnosti opskrbe pitkom vodom, odvodnje i pročišćavanja otpadnih voda, čiji je pravni status određen Zakonom o komunalnom gospodarstvu te obavlja i druge komunalne djelatnosti, dužan iz predmeta svog poslovanja isključiti ove komunalne djelatnosti u roku od tri godine od stupanja tog Zakona na snagu.

 Obveznik napominje da je nakon odvajanja imenovan za člana Uprave direktora obaju društava, te da je Povjerenstvo prihvatilo imovinsku karticu koju je podnio. Zaključno navodi da se planira javiti na javni natječaj u oba društva te traži mišljenje Povjerenstva može li istodobno obnašati dvije navedene dužnosti na način da u jednom društvu dužnost obavlja uz plaću, a u drugome volonterski bez naknade.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima.

Iz zahtjeva za mišljenjem proizlazi da Damir Andreis dužnost člana Uprave - direktora trgovačkog društva KOMUNALAC d.o.o. za komunalne djelatnosti obnaša volonterski bez primanja plaće ili naknade, dok istodobno dužnost člana Uprave - direktora trgovačkog društva KOMUNALNE DJELATNOSTI d.o.o. za komunalne djelatnosti obnaša profesionalno uz primanje plaće.

Obveznik je istodobno član Uprave – direktor dvaju trgovačkih društava, jer je došlo do odvajanja jednog društva od drugog društva zbog zakonski propisane obveze razdvajanja komunalnih djelatnosti, a odvojeno društvo je preuzelo dio imovine društva od kojeg se odvojilo te je započelo samostalno obavljati komunalne djelatnosti.

Damir Andreis je povodom obnašanja bilo koje od dvije ovih dužnosti u navedenim trgovačkim društvima obveznik u smislu odredbi ZSSI/21-a.

Povjerenstvo ističe kako je zabrana istodobnog obavljanja funkcije direktora (člana uprave) u dva trgovačkog društva temeljem članka 18. stavka 1. ZSSI/21-a propisana beziznimno, te da iste obvezuje neovisno o tome obavlja li obveznik jednu od funkcija volonterski, a drugu profesionalno, kao i je li jedno od društava zbog propisane zakonske obveze nastalo odvajanjem od drugog društva.

Slijedom navedenog, Damir Andreis ne smije istodobno biti direktor – član Uprave trgovačkog društva KOMUNALAC d.o.o. za komunalne djelatnosti i trgovačkog društva KOMUNALNE DJELATNOSTI d.o.o. za komunalne djelatnosti.

Ukazuje se obvezniku da je na temelju članka 8. stavka 1. ZSSI/21-a dužan razriješiti situaciju istodobnog obavljanja funkcije direktora u dva trgovačka društva kao i da je dužan dostaviti Povjerenstvu podatke u kojem je trgovačkom društvu nastavio obavljati funkciju, kako bi se podaci o tome unijeli u Registar obveznika koji ustrojava i vodi Povjerenstvo.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Damir Andreis, elektroničkom dostavom
2. Objava na internetskoj stranici Povjerenstva
3. Pismohrana